Takehisa Yumeji -museo Yayoissa
KarttaYayoi (Bunkyō)
**Yayoi** (jap. 弥生) on Tokion kaupunginosa Bunkyōn erillisalueella. Se kuuluu Hongōn seutuun, joka käsittää Bunkyōn itäosan, ja sijaitsee Bunkyōn itärajalla Uenon puiston länsipuolella. Tokion yliopiston suuri Hongōn kampusalue ulottuu Yayoin puolelle ja käsittää valtaosan sen pinta-alasta. Lisäksi kaupunginosassa on asuinkortteleita. Vuonna 1884 Tokion yliopiston valmistavan koulun opiskelija löysi alueella sijainneesta raakkutunkiosta vanhaa keramiikkaa, joka nimettiin löytöpaikan mukaan Yayoi-keramiikaksi. Se antoi sittemmin nimensä myös Japanin historian Yayoi-kaudelle.

Yayoin kaupunginosan pinta-ala on 0,27 neliökilometriä, ja se jakautuu kahteen osa-alueeseen, jotka on numeroitu Yayoi 1-chōme ja Yayoi 2-chōme. Niissä on yhteensä 1 966 asukasta (helmikuussa 2023). Kaupunginosan väestötiheys on siten noin 7 300 asukasta neliökilometrillä.

Historia
--------

Yayoin kaupunginosan alue tunnettiin aikaisemmin nimellä Mukōgaoka-Yayoichō. Ennen Bunkyōn erillisalueen perustamista toisen maailmansodan jälkeen se kuului Tokion kaupungin Hongōn suuralueeseen. Meiji-kaudella 1800-luvun lopulla sinne sijoittui Tokion yliopistoon valmistava koulu (*Daiichi kōtōgakkō*).

Yayoi tunnetaan erityisesti Yayoi-keramiikan ensimmäisenä löytöpaikkana. Löydön teki vuonna 1884 valmistavan koulun opiskelija Arisaka Shōzō Nezun laakson reunalla sijainneesta raakkutunkiosta (*kaizuka*). Sen julkisti Tsuboi Shōgorō viisi vuotta myöhemmin. Löytöpaikasta ei ole jäänyt jäljelle riittäviä dokumentteja, ja löydön jälkeen alue on kaupungistunut, joten paikan tarkkaa sijaintia ei edelleenkään tunneta varmasti. Yayoi-keramiikan huomattiin olevan varhaisemman jōmon-kauden keramiikasta poikkeavaa, ja se antoi nimen Japanin esihistorian Yayoi-kaudelle. Vuonna 1974 Nezun ala-astetta käyneet lapset löysivät Tokion yliopiston kampusalueelta lisää Yayoi-kauden astioita, ja alueella suoritettiin uusia kaivauksia. Tämä löytöpaikka saattaa olla osa 1800-luvulla löydettyä raakkutunkiota ja se onkin nimetty valtion muinaismuistoalueeksi.

Kaupunkikuva ja rakennukset
---------------------------

Yayoi on pienehkö ja epäsäännöllisen muotoinen kaupunginosa, josta Tokion yliopiston kampusalue käsittää suurimman osan. Lännessä se ulottuu Hongō-dōri-pääkadulle saakka, koillisessa on Nezu-jinjan historiallinen pyhäkkö. Yayoin naapurikaupunginosia ovat pohjoisessa Sendagi; idässä Nezu ja Taitōn erillisalueen Ikenohata; etelässä Hongō sekä lännessä Nishikata ja Mukōgaoka.

Tokion yliopiston laitoksista Yayoissa toimivat esimerkiksi maataloustieteellinen tiedekunta, insinööritieteiden tiedekunta sekä seismologinen tutkimuskeskus. Kaupunginosassa sijaitsee myös Takehisa Yumejin taidemuseo, 1900-luvun alussa työskennelleen taidemaalarin Yumeji Takehisan työlle omistettu museo.

* Yayoi-keramiikan kaivun muistomerkkiYayoi-keramiikan kaivun muistomerkki
* Tokion yliopiston auditorioTokion yliopiston auditorio
* Obake-kaidan eli ’kummitusportaikko’Obake-kaidan eli ’kummitusportaikko’

Liikenne
--------

Yayoin kaupunginosan läpi kulkee itä–länsisuuntainen pääkatu Kototoi-dōri. Kaupunginosan länsirajalla on Tokion metron Tōdaimaen metroasema, jolla pysähtyy Tōkyō metron liikennöimä Nanboku-linja. Itäpuolella sijaitsee vuorostaan Nezun metroasema, jota käyttää Tōkyō metron Chiyoda-linja.

Lähteet
-------

1. 1 2 3 4  日本地図 東京都 文京区 弥生１丁目 Mapion. Viitattu 9.2.2023.
2. 1 2  ブリタニカ国際大百科事典 小項目事典 / デジタル大辞泉: 弥生 Kotobank. Viitattu 9.2.2023.
3. ↑  日本大百科全書 / ブリタニカ国際大百科事典 小項目事典: 弥生町貝塚 Kotobank. Viitattu 9.2.2023.
4. ↑  第54回文京の統計（令和3年）1．土地・人口(Excelファイル; 694KB) 文京区役所. Viitattu 9.2.2023.
5. ↑  文京区人口統計資料 町丁別世帯・人口（住民基本台帳）（毎月1日現在）5年2月(PDFファイル; 413KB) 文京区役所. Viitattu 9.2.2023.
6. ↑  日本大百科全書: 弥生町貝塚 Kotobank. Viitattu 16.2.2023.
7. ↑  「弥生式土器ゆかりの地」碑 Bunkyo City. Viitattu 16.2.2023.
8. ↑  Takehisa Yumeji Museum GoTokyo. Viitattu 14.2.2023.

Aiheesta muualla
----------------

* 文京区弥生　歴史に名を刻む「土器」発見場所 The Sankei Shimbun. (japaniksi)

  


|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| * n
* k
* m
Bunkyōn erillisalue |
| --- |
|  |
| Hongōn alue | 
* Hongō
* Hon-Komagome
* Mukōgaoka
* Nezu
* Nishikata
* Sendagi
* Yayoi
* Yushima

 | Bunkyōn symboli |
|  |
| Koishikawan alue | 
* Hakusan
* Kasuga
* Kohinata
* Koishikawa
* Kōraku
* Mejirodai
* Otowa
* Ōtsuka
* Sekiguchi
* Sengoku
* Suidō

 |

 |